S.Seyidov: "Azərbaycan Avropa Şurasından çıxarılsa, dünya dağılmayacaq" 
Azərbaycanın AŞPA-dakı nümayəndə heyətinin rəhbəri Avropa Şurasının baş katibi Torbjorn Jaglandın söylədiklərinə münasibət bildirərkən belə deyib
Azərbaycanın Avropa Şurası Parlament Assambleyasındakı nümayəndə heyətinin rəhbəri Səməd Seyidov Avropa Şurasının baş katibi Torbjorn Jaglandın söylədiklərinə münasibət bildirərkən belə deyib. Jagland Azərbaycana qarşı “misli görünməmiş hüquqi hərəkət” edilməsinə, ölkənin qurumdan uzaqlaşdırılmasına çağırıb. Buna səbəb Avropa İnsan Haqları Məhkəməsinin qərarına rəğmən Bakının siyasi məhbusu azadlığa buraxmaqdan imtinası göstərilir. Səməd Seyidov AzadlıqRadiosu-na açıqlamasında bildirib ki, Avropa Şurasının və onun qurumlarının apardığı siyasət, üzv ölkələrlə münasibəti “böhran içərisindədir”: “Yaxşı, Polşanı da çıxarın, Azərbaycanı da, Macarıstanı da, Türkiyəni də çıxarın. Nə olacaq onda? Nə üçün lazımdır onda bu təşkilat? Çıxara-çıxara getsinlər, qalacaq İngiltərəylə Fransa? Ya da Norveçlə İsveç? Divar hörmək, Avropa Şurası özünə elit bir klub yaratmaq istəyirsə, yaratsın. Bizim bura nə dəxlimiz var? Yox, bizimlə əməkdaşlıq etmək, dərdimizə şərik olmaq istəyirsinizsə, işğal olunmuş torpaqları azad etmək üçün beynəlxalq qanunun aliliyini təmin etmək istəyirsinizsə, problemlərimizi dərk etmək istəyirsinizsə, gəlin, əməkdaşlıq edək. Bəzən sual verirlər ki, Azərbaycanın Avropa Şurasından çıxmaq ehtimalı var? Sual qoyulmalıdır ki, ümumiyyətlə, bu təşkilatın əhəmiyyəti var? Bu nöqteyi-nəzərdən yanaşsaq, Azərbaycanın Avropa Şurasından çıxmaq ehtimalı yoxdur, sıfır dərəcəsindədir”. Bununla belə, nümayəndə heyətinin rəhbəri Bakının Avropa Şurası ilə əməkdaşlıqda maraqlı olduğunu bildirir. O ki qaldı Avropa Parlamentinin sentyabrın 13-də “Azərbaycanın pulyuyan maşını” (OCCRP jurnalistika layihəsinin Azərbaycandan çıxarılan pullara dair araşdırması. Araşdırmada 2012-2014-cü illərdə ölkədən 2.9 milyard dollar pulun çıxarıldığı, həmin pulların Avropada rüşvət kimi verildiyi, mənimsənildiyi iddia olunur – red.) üzrə araşdırma başlamasıyla bağlı qətnamə qəbul etməsinə, Səməd Seyidov deyir: Azərbaycana sanksiyaların tətbiqinə dair təkliflərə münasibət bildirən Seyidovun fikrincə, son illərin təcrübəsi göstərir ki, “sanksiyalar qeyri-produktiv” yoldur və ümumiyyətlə, “sanksiya dili” müasir dünyada “işləmir”. “Bu sanksiya tətbiq edənin özünə daha çox problem yaradır, nəinki sanksiya tətbiq ediləcək tərəfə”, - nümayəndə heyətinin rəhbəri söyləyir.